|  |
| --- |
| **Atbildes uz saņemtajiem jautājumiem par**  **4.1.1. specifiskā atbalsta mērķa “Veicināt efektīvu energoresursu izmantošanu, enerģijas patēriņa samazināšana un pāreju AER apstrādes rūpniecības nozarē, 2.kārta”.** |
| Saīsinājumi un apzīmējumi:  **CFLA, sadarbības iestāde** – Centrālā finanšu un līgumu aģentūra;  **KF** – Kohēzijas fonds;  **MK noteikumi** – Ministru kabineta 2018. gada 16. janvāra noteikumi Nr.38 “[Darbības programmas "Izaugsme un nodarbinātība" 4.1.1. specifiskā atbalsta mērķa "Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē" otrās projektu iesniegumu atlases kārtas īstenošanas noteikumi](https://likumi.lv/ta/id/296683-darbibas-programmas-izaugsme-un-nodarbinatiba-4-1-1-specifiska-atbalsta-merka-veicinat-efektivu-energoresursu-izmantosanu)”;  **SAM** – specifiskā atbalsta mērķis;  **ZPI** – zaļais publiskais iepirkums. |
| **1. Jautājums:**  Lūgums sniegt skaidrojumu, ja projekta iesniedzējam ir nodokļu parāds, kas kopsummā pārsniedz 150 euro, un ir sastādīts Valsts ieņēmumu dienesta nodokļu nomaksas grafiks, vai tas nebūs par iemeslu projekta noraidīšanai. |
| **Atbilde:**  Informējam, ka darbības programmas “Izaugsme un nodarbinātība” 4.1.1. specifiskā atbalsta mērķa “Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” otrās projektu iesniegumu atlases kārtas nolikuma 4.pielikumā pievienota projektu iesniegumu vērtēšanas kritēriju piemērošanas metodika, kur vienotā kritērija Nr.4 “Projekta iesniedzējam Latvijas republikā projekta iesniegšanas dienā nav nodokļu parādi, tajā skaitā valsts sociālās apdrošināšanas obligāto iemaksu parādi, kas kopsummā pārsniedz 150 euro” skaidrojumā atbilstības noteikšanai norādīts, ka, gadījumā, ja projekta iesniedzējam projekta iesnieguma iesniegšanas dienā ir nodokļu parādi, kas kopsummā pārsniedz 150 euro, tad tiek izvirzīts nosacījums veikt nodokļu parāda nomaksu. Informējam, ka nodokļu parāds nebūs par iemeslu noraidīšanai vai papildus nosacījumu izvirzīšanai, ja ar Valsts ieņēmumu dienestu ir saskaņots nodokļu nomaksas grafiks un, ja tiek ievēroti Valsts ieņēmumu dienesta lēmumā noteiktie nosacījumi. |
| **2. Jautājums:**  Pašlaik uzņēmums kā kurināmo izmanto dabas gāzi apkures un ražošanas vajadzībām. Vai projekta ietvaros būtu atbalstāma infrasturktūras izbūve (cauruļvadu nomaiņa un jaunu izbūve), kā arī esošo gāzes katlu nomaiņa un/vai uzlabošana pret tādiem, kuri kā kurināmo var izmantot arī biogāzi, ko uzņēmums varētu iepirkt no blakus uzņēmuma teritorijā izvietotas biogāzes ražotnes. |
| **Atbilde:**  Esoša apkures katla maiņa ir attiecināma tikai tādos gadījumos, ja tiek uzstādīts apkures katls, kurā tiek izmantoti atjaunojamie energoresursi. Ja projekta ietvaros plānots uzstādīt apkures katlu, kuru var darbināt ar biogāzi un citiem atjaunojamiem energoresursiem, tad šāda katla uzstādīšana ir attiecināma, savukārt, ja plānots uzstādīt apkures katlu, kuru darbina ar dabasgāzi, tad šāda katla uzstādīšana nav attiecināma.  Ar fosilo kurināmo darbināmas iekārtas ir atļauts uzstādīt tikai tādos gadījumos, kad tas ir nepieciešams specifiskam ražošanas procesam (piemēram, kādi specifiski metāla griezēji, kurus darbina ar gāzi).  Runājot par infrastruktūras izbūvi, esošu lokālo siltumtīklu (tādu, kas nepieciešami siltumenerģijas pārvadei un sadalei uzņēmuma teritorijā) rekonstrukcija ir attiecināma. Savukārt jaunu tīklu izbūve ir attiecināma tikai atsevišķos gadījumos. Ja uzņēmumam, piemēram,  ir vairākas ēkas, kur daļu apkurina ar vienu apkures katlu un starp tām ir savienojoši tīkli, savukārt vienai atsevišķai ēkai ir savs apkures katls, kuru plānots likvidēt, tad ir attiecināma šādas ēkas pievienošana esošajam lokālajam tīklam. |
| **3. Jautājums:**  Uz kuru brīdi nepieciešams iesniegt rūpnieciskās ražošanas ēkas energosertifikāta kopiju vai rūpnieciskā energoaudita kopiju, vai energopārvaldības sistēmas sertifikāta kopiju, vai tas ir projekta iesniegšanas brīdis vai pēc līguma parakstīšanas ar CFLA? |
| **Atbilde:**  Rūpnieciskās ražošanas ēkas energosertifikāta kopiju vai rūpnieciskā energoaudita kopiju, vai energopārvaldības sistēmas sertifikāta kopiju ir jāiesniedz projekta iesnieguma iesniegšanas brīdī. |
| **4. Jautājums:**  Kāds pamatojums ir tam, ka lielajiem uzņēmumiem nav attiecināmas rūpnieciskā energoaudita vai energopārvaldības sistēmas ieviešanas izmaksas? |
| **Atbilde:**  Lielajiem uzņēmumiem nav attiecināmas rūpnieciskā energoaudita vai energopārvaldības sistēmas ieviešanas izmaksas, jo rūpniecisko energoauditu kā pienākumu paredz Energoefektivitātes likums. Ņemot vērā minēto, SAM 4.1.1. otrās projektu iesniegumu atlases kārtas ietvaros šāda rūpnieciskā energoaudita izstrādes izmaksas, kā arī energopārvaldības sistēmas ieviešana kā attiecināmas izmaksas ir pieļaujama tikai mazo un vidējo komersantu kategorijai.  *Papildus skatīt Ekonomikas ministrijas skaidrojumu par energopārvaldības sistēmas ieviešanas un rūpnieciskā energoaudita izstrādes izmaksu attiecināmību (https://cfla.gov.lv/lv/es-fondi-2014-2020/izsludinatas-atlases/4-1-1-k-2)* |
| **5. Jautājums:**  Vai zaļo iepirkumu var veikt iegādājoties energoefektīvākas ražošanas iekārtas, ņemot vērā, ka ražošanas iekārtām nav noteikti zaļā iepirkuma kritēriji? |
| **Atbilde:**  Var piemērot ZPI kritērijus ražošanas iekārtām, bet tas, protams, nevar aprobežoties tikai ar energoefektivitātes prasībām, atkarīgs no konkrētās iekārtas kādas prasības un kritērijus izvirzīt, bet par pamatu kalpo Ministru kabineta 2017.gada 20.jūnija noteikumu Nr.353 “Prasības zaļajam publiskajam iepirkumam un to piemērošanas kārtība”5. punkts, kas nosaka zaļā iepirkuma principus:  5. Preču, pakalpojumu vai būvdarbu iepirkumā ievēro šādus zaļā iepirkuma principus:  5.1. videi draudzīgāks iepirkums – vides un cilvēku veselības aizsardzības apsvērumiem jābūt vispārpieņemtai publisko iepirkumu prakses sastāvdaļai līdzās preces, pakalpojuma vai būvdarbu drošībai, cenai, darbības rādītājiem un pieejamībai;  5.2. kaitējuma novēršana – vides aizsardzības apsvērumi jāievēro no iepirkuma procesa sākuma, cenšoties laikus novērst vai samazināt potenciālo apdraudējumu videi un cilvēku veselībai;  5.3. aprites cikla skatījums – preces, pakalpojuma vai būvdarbu ietekme uz vidi jāskata to aprites ciklā, sākot ar izejvielu izcelsmi, ražošanu, piegādi un lietošanu un beidzot ar preču nokļūšanu atkritumos un to utilizāciju. Izmaksas jāvērtē, sākot ar preču iegādes izmaksām, bet ņemot vērā arī to lietošanas, apkopes un aprites cikla beigu izmaksas;  5.4. ietekmju uz vidi salīdzinājums – jāņem vērā būtiskākās ietekmes, vadoties no videi un cilvēku veselībai nodarītā kaitējuma lieluma, atgriezeniskuma, ģeogrāfiskā mēroga un citiem faktoriem;  5.5. informācija par vides aizsardzības pasākumiem – prasībām un kritērijiem, kurus publiskajā iepirkumā izmanto preču, pakalpojumu vai būvdarbu ietekmes uz vidi samazināšanai, jābūt precīzi formulētiem un objektīvi izmērāmiem, norādot atbilstošas atbilstības pārbaudes metodes.  Par pamatu ZPI prasību izvirzīšanai var izmantot vispārīgās vadlīnijas ZPI piemērošanai. Un skatīt pārējās vadlīnijas un atrast piemērotas prasības un kritērijus konkrētai iekārtai.  Nepieciešams tiešām izpētīt vai ZPI pēc būtības būtu piemērojams konkrētai iekārtai un vai tirgū ir pieejamas iekārtas atbilstoši ZPI kritērijiem. Un vai izvirzītās prasības ir pārbaudāmas ar atbilstošām pārbaudes metodēm, līguma izpildes nosacījumiem. |
| **6. Jautājums:**  Lūgums sniegt skaidrojumu, kuros gadījumos var atbalsta intensitāti var paaugstināt par 15 % ieguldījumiem atbalstāmos apgabalos? |
| **Atbilde:**  Atbalsta intensitāti var paaugstināt par 15 % ieguldījumiem atbalstāmos apgabalos, atbilstoši regulas nosacījumiem par to, kas skaitās atbalstāmais apgabals. Regulā 651/2014 noteikts, ka “atbalstāmi apgabali” ir apgabali, kas saskaņā ar Līguma 107. panta 3. punkta a) un c) apakšpunktu norādīti apstiprinātajā reģionālā atbalsta plānā laikposmam no 2014. gada 1. jūlija līdz 2020. gada 31. decembrim. Vēršam uzmanību, ka attiecīgā iespēja paaugstināt atbalsta intensitāti, neparedz iespēju iegūt papildu finansējumu SAM 4.1.1. ietvaros, t.i., KF atbalsts nevar pārsniegt 30%.  Atbalsta intensitāte, par kuru ir runa MK noteikumos un regulā, ir valsts atbalsts, kuru var projektam piesaistīt papildus caur citiem atbalstiem, piemēram, aizdevums valsts kasē, valsts garantija vai cita veida programmās, kur atbalsts vai aizdevums tiek traktēts kā valsts atbalsts. |
| **7. Jautājums:**  Nolikuma 13.25. punkts (ar potenciālo finanšu resursu avotu izpēti saistītā dokumentācija (ja attiecināms))  dokumentācijas iesniegšanu, lūgums informēt kādos gadījumos nepieciešams iesniegt šo dokumentāciju? |
| **Atbilde:**  Iesniedzot projekta iesniegumu, Jums ir jāapliecina sava finansiālā kapacitāte (spēja īstenot projekta iesniegumu). Attiecīgi projekta iesniegumam būtu nepieciešams pievienot kādu no atlases nolikuma 13.22- 13.25 punktos minētajiem dokumentiem, ja projektā plānots piesaistīt aizdevumu, vai iesniegt atlases nolikuma 13.32.punktā minēto dokumentu. Tas, kādu dokumentu Jūs uz projekta iesniegšanas brīdi Jūs varat sagatavot, tas atkarīgs no plānotās projekta gatavības pakāpes. 13.25. punktā noteiktā ar potenciālo finanšu resursu avotu izpēti saistītā dokumentācija parasti tiek iesniegtas bankas indikācijas par aizdevuma iespējām. |
| **8. Jautājums:**  Lūgums skaidrot nolikuma 23.punktu, t.i. kuros gadījumos iesnieguma pielikumus nepieciešams apliecināt ar dokumenta autora parakstu? |
| **Atbilde:**  Pielikumus nepieciešams apliecināt ar dokumentu autora parakstu, ja tos nevar apliecināt projekta iesniedzējs, t.i., tie nav projekta iesniedzēja izstrādāti. Tādi dokumenti ir, piemēram, Ēkas energosertifikāts, energoaudits, sertificēta speciālista izstrādāta būvdarbu izmaksu tāme (ja attiecināms) un tml. |
| **9. Jautājums:**  Pēc kādiem parametriem tiek klasificēta projekta iesniedzēja atbilstība pamatdarbības nozarei apstrādes rūpniecība? |
| **Atbilde:**  Projekta iesniedzēja atbilstība nozarei tiek pārbaudīta izmantojot NACE klasifikatoru. Attiecīgi, projekta iesniedzējs atbilst prasībai, ja viena no tā darbības nozarēm ir apstrādes rūpniecība, kas atbilst NACE 2.red. “C” sadaļai “Apstrādes rūpniecība”, izņemot “C12 – Tabakas izstrādājumu ražošana”, kas saskaņā ar  Eiropas Parlamenta un Padomes 2013. gada 17. decembra Regulas (ES) Nr.1300/2013 par Kohēzijas fondu un ar ko atceļ Regulu (EK) Nr. 1080/2006  2. panta 2. punktu ir noteikta kā neatbalstāmā nozare. |
| **10. Jautājums:**  Klients, ražošanas uzņēmums, plāno veikt veco gaismekļu nomaiņu ražošanas telpās uz LED gaismekļiem. Uzņēmumam nav atsevišķi ticis uzskaitīts elektroenerģijas patēriņš tieši apgaismojumam, ir zināms tikai kopējais cipars, kurā lielākā daļa ir patēriņš ražošanas iekārtām.   1. Vai esošo un plānoto elektroenerģijas patēriņu apgaismojumam var aprēķināt, pamatojoties uz gaismekļa tehnisko pasi, ja ir zināmas jaudas un ekspluatācijas laiks (stundas) ražošanas procesā? 2. Vai plānots ietaupījumu (kam jābūt vismaz 15%) var attiecināt tikai uz aprēķināto patēriņu apgaismojumam, ne uz visu elektroenerģijas patēriņu? Jo projekts ietver tikai gaismekļu nomaiņu, kopējās projekta izmaksas - 15 000 EUR. |
| **Atbilde:**   1. Esošo un plānoto elektroenerģijas patēriņu apgaismojumam var aprēķināt, pamatojoties uz gaismekļu tehnisko pasi. Vienlaikus lūdzam projekta iesnieguma pielikumā pievienot šīs tehniskās pases un citu dokumentāciju (ja tāda ir), kas pamato veiktos aprēķinus, lai varam tos pārbaudīt. 2. Ja ieguldījumi tiek veikti tikai gaismekļos, ietaupījumu var rēķināt tikai gaismekļiem. Darbības programmas “Izaugsme un nodarbinātība”  4.1.1. specifiskā atbalsta mērķa “Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” otrās projektu iesniegumu atlases kārtas nolikuma 4.pielikumā pievienota projektu iesniegumu vērtēšanas kritēriju piemērošanas metodika, kur kvalitātes kritērijā Nr.3 norādīts, ka enerģijas ietaupījums tiek noteikts energoefektivitātes paaugstināšanas pasākumiem ražošanas un/vai  tehnoloģiskajā procesā(-os) vai procesam tehnoloģiskajā procesā(-os), vai ražošanas procesam nozīmīgā blakusprocesā. Attiecīgi tas nozīmē to, ka mēs, vērtējot projektus, skatāmies tieši to procesu, kurā tiek veikts ieguldījums, šajā gadījumā – gaismekļi un to patēriņš. |
| **11. Jautājums:**  Uzņēmumā ir veikts energoaudits. Līgums parakstīts 2017.gada jūnijā, pieņemšanas nodošanas akts parakstīts 2017.gada decembrī. Tomēr priekšapmaksas rēķins ir ar datumu 2017.gada jūlijā.  Vai var projekta pieteikumā iekļaut šī veiktā energoaudita izmaksas kā attiecināmās? MK noteikumos ir noteikts, ka attiecināmās izmaksas ir pēc 01.10.2017. |
| **Atbilde:**  MK noteikumu  25.1.1.apakšpunktā noteiktās rūpnieciskās ražošanas ēkas energosertifikāta un tā pielikuma "Pārskats par ēkas energosertifikāta aprēķinos izmantotajām ievaddatu vērtībām un ražošanas procesa novērtējums" sagatavošanas izmaksas (sīkajiem (mikro), mazajiem un vidējiem komersantiem)ir attiecināmas sākot ar 2017. gada 1. oktobri, atbilstoši MK noteikumu 32.punktā noteiktajam . Ja esat veikuši priekšapmaksu pirms 2017.gada 1.oktobra, izmaksas nav attiecināmas.  Informējam, ka saskaņā ar MK noteikumu 33.10.apakšpunktu, lielajiem komersantiem energopārvaldības sistēmas ieviešanas un rūpnieciskā energoaudita izstrādes izmaksas ir neattiecināmas izmaksas.  *Papildus skatīt Ekonomikas ministrijas skaidrojumu par energopārvaldības sistēmas ieviešanas un rūpnieciskā energoaudita izstrādes izmaksu attiecināmību (https://cfla.gov.lv/lv/es-fondi-2014-2020/izsludinatas-atlases/4-1-1-k-2)* |
| **12. Jautājums:**  Plānojam uzņēmumā uzlabot energoefektivitāti ražošanas procesā, aizstājot esošās neefektīvās kokmateriālu kaltes ar jaunām, kā arī uzstādot tām rekuperācijas sistēmu, tādējādi iegūstot būtisku enerģijas ietaupījumu. Taču šobrīd un arī pēc Projekta īstenošanas kalšu darbības nodrošināšanai izmantojam savā katlumājā saražoto siltumenerģiju, kur kā kurināmo izmantojam šķeldu. Līdz ar to pēc energoefektivitātes pasākumu veikšanas nenotiks pāreja no fosilajiem energoresursiem uz atjaunojamiem energoresursiem (AER), rezultātā neradīsies arī CO2 emisiju samazinājums no siltumenerģijas ietaupījuma.   1. Vai ar plānotajām aktivitātēm varam pieteikties atbalstam šī pasākuma ietvaros, ja atbilstam lielā komersanta statusam? 2. Apmeklēju semināru, kura laikā Jūs minējāt, ka šādā gadījumā (ja arī pirms projekta tiek izmantoti AER) ir iespēja piemērot vidējo emisijas faktoru. Vai šo emisijas faktoru var aprēķinos pielietot arī tad, ja tiek aizstātas ražošanas iekārtas? 3. Vai CO2 emisijas ietaupījumu var rēķināt arī uz vienu produkcijas vienību? |
| **Atbilde:**   1. Atbalsta programmas ietvaros projekta iesniegumu var iesniegt gan, mazie, gan vidējie, gan lielie komersanti, tātad varat pieteikties atbalstam. Komersanti, kuriem ir jāīsteno Energoefektivitātes likumā ietvertās prasības un jāievieš energopārvaldības sistēma vai jāveic uzņēmuma energoaudits, nevar pretendēt uz līdzfinansējumu vienīgi energopārvaldības sistēmas ieviešanai un energoaudita veikšanai. 2. Attiecībā uz CO2 aprēķinu. Jūsu aprakstītājā gadījumā, kad plānots aizstāt kaltes, kuras kā kurināmo izmanto šķeldu, CO2 aprēķinos jāpiemēro centralizētās siltumapgādes emisijas faktors (0,264), šāds princips attiecas arī uz investīcijām ēkās, kuras tiek apkurinātas ar AER izmantojošiem siltumavotiem. Ja projekta ietvaros plānots aizstāt iekārtas, kuras patērē elektroenerģiju, CO2 aprēķinā nepieciešams piemērot elektroenerģijas faktoru (0,109). 3. Attiecībā uz CO2 aprēķinu uz vienu produkcijas vienību. Kritēriju piemērošanas metodikā ir norādītas aprēķinu formulas ar mainīgajiem. CO2 aprēķins tiek veikts pēc šādas formulas:   kur:  – siltumnīcefekta gāzu samazinājums uz Kohēzijas fonda līdzfinansējumu 1000 euro apmērā (tCO2/ gadā);  – projekta ietvaros panāktais siltumnīcefekta gāzu samazinājums (tCO2/ gadā);  – projektam pieprasītais Kohēzijas fonda līdzfinansējums (euro)  Jums nepieciešams izvērtēt, vai ar ietaupījumu uz vienu produkcijas vienību ir iespējams sasniegt kritērijos norādīto minimālo vērtību.  *Papildus skatīt Ekonomikas ministrijas skaidrojumu par CO2 ietaupījuma aprēķinu gadījumos, kad siltumenerģijas ražošanai tiek izmantots individuāls, ar AER darbināms siltumavots (https://cfla.gov.lv/lv/es-fondi-2014-2020/izsludinatas-atlases/4-1-1-k-2)* |
| **13. Jautājums:**  Ja paredzēta tikai apkures katla nomaiņa, vai nepieciešams iesniegt 6.kritērijā 2.11. minētos dokumentus un , ja jā - kuru 2.11.1 jo kritērijs definēts kā izslēdzošs.  *2.11. rūpnieciskās ražošanas ēkas energosertifikāta kopija, pārskats par ēkas energosertifikāta aprēķinos izmantotajām ievaddatu vērtībām un ražošanas procesa novērtējumu, rūpnieciskā  energoaudita kopija (obligāti iesniedzams viens no zemāk uzskaitīto dokumentu komplektiem):*  *2.11.1.      rūpnieciskās ražošanas ēkas energosertifikāta kopiju, pārskatu par ēkas energosertifikāta aprēķinos izmantotajām ievaddatu vērtībām un ražošanas procesa novērtējumu saskaņā ar MK noteikumu 1.pielikumu vai rūpnieciskā energoaudita kopiju, kurš veikts saskaņā ar Energoefektivitātes likuma 9.panta prasībām, pārskatu par ēkas energosertifikāta aprēķinos izmantotajām ievaddatu vērtībām un ražošanas procesa novērtējumu saskaņā ar MK noteikumu 2.pielikumu (attiecināms, ja projekta iesniedzējs ir sīkais (mikro), mazais vai vidējais komersants).* |
| **Atbilde:**  Ja projekta iesniedzējs ir mazais komersants, tad saskaņā ar atlases nolikuma 13.11.punktu, jeb kritēriju piemērošanas metodikas 6.kritērija 2.11punktu,  ir jāiesniedz:   * 1. rūpnieciskās ražošanas ēkas energosertifikāta kopiju un pārskatu par ēkas energosertifikāta aprēķinos izmantotajām ievaddatu vērtībām un ražošanas procesa novērtējumu saskaņā ar Ministru kabineta 2018.gada 16.janvāra noteikumu Nr.38 “Darbības programmas "Izaugsme un nodarbinātība" 4.1.1. specifiskā atbalsta mērķa "Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē" otrās projektu iesniegumu atlases kārtas īstenošanas noteikumi” (turpmāk – MK noteikumi) 1.pielikumu, vai   2. rūpnieciskā energoaudita kopiju, kurš veikts saskaņā ar Energoefektivitātes likuma 9.panta prasībām un pārskatu par ēkas energosertifikāta aprēķinos izmantotajām ievaddatu vērtībām un ražošanas procesa novērtējumu saskaņā ar MK noteikumu 2.pielikumu, vai   3. ja uzņēmumā ir ieviesta un tajā darbojas sertificēta energopārvaldības vai vides pārvaldības sistēma, tad var iesniegt arī energopārvaldības sistēmas (LVS NE ISO 50001:2012) vai papildinātās vides pārvaldības sistēmas sertifikāta kopiju (LVS NE ISO 14001:2015) un aizpildītu MK noteikumu 1. pielikumu vai rūpnieciskā energoaudita kopiju.   Minētās prasības ir norādītas arī MK noteikumu 18. un 20.punktā.  Vēršam uzmanību, ka, ja tiek mainīts apkures katls, Ēkas energosertifikāts ir obligāti iesniedzams, vai, ja tiek sniegts rūpnieciskais energoaudits, tad būtu nepieciešams, ka tajā ir integrēts Ēkas energosertifikāts un tajā jābūt norādītam priekšlikumam apkures katla nomaiņai. |
| **14. Jautājums:**  Kas drīkst veikt kritēriju piemērošanas metodikas 6.vienotajā kritērijā norādīto 2.12.2. aprakstu par iekārtu nomaiņas procesu? Būvniecības uzņēmuma izsniegts apraksts derēs? |
| **Atbilde:**  Kritēriju piemērošanas metodikas 6.punkta 2.12.2.apakšpunktā minēto aprakstu var sagatavot jebkurš, arī būvniecības uzņēmuma izsniegts apraksts būs derīgs. Šāds apraksts mums ir nepieciešams, lai pārliecinātos par projektā veicamajām darbībām un gūtu pārliecību, ka tiešām nav nepieciešams saskaņojums ar būvvaldi. |
| **15. Jautājums:**  Kas drīkst sagatavot 2.26 punktā minēto dokumentu- augstas efektivitātes sistēmu izmantošanas novērtējums, uzņēmumi, kuri veic energoauditu? |
| **Atbilde:**  Kritēriju piemērošanas metodikas 6.punkta 2.26.punktā minēto dokumentu var sagatavot uzņēmumi vai speciālisti, kuri veic energoauditu. |
| **16. Jautājums:**  Vērtēšanas kritēriju piemērošanas metodikā noteikts, ka “…projekts tiek noraidīts - ja nav iesniegts kāds no projektu iesniegumu atlases nolikuma 12.10.punktā noteiktajiem  dokumentu komplektiem…”  atlases nolikumā nav šāda 12.10.punkta? Lūgums informēt kādi dokumentu komplekti obligāti jāiesniedz CFLA? |
| **Atbilde:**  Kritēriju piemērošanas metodikā nekorekti norādīta atsauce, jābūt norādei uz 13.11.apakšpunktu. |
| **17. Jautājums:**  Vai energosertifikāta iesniegšana ir obligāta? Vērtēšanas kritēriju piemērošanas metodikā noteikts, ka “Komersantiem SAM 4.1.1. ietvaros: ir iespējams iesniegt ēkas energosertifikātu, kas sagatavots saskaņā ar Ministru kabineta 2013.gada 9.jūlija noteikumu Nr.383 “Noteikumi par ēku energosertifikāciju” un Pārskatu, kas ir sagatavots atbilstoši MK noteikumu 1.pielikumā ietvertajai formai, kas ietver sevī ražošanas ēkas novērtējumu, kā arī ražošanas procesa (tajā skaitā iekārtu) novērtējumu. Pārskatu var veikt neatkarīgs eksperts energoefektivitātes jomā un tam ir jābūt apstiprinātam no projekta pieteicēja atbildīgās amatpersonas puses; …“ |
| **Atbilde:**  Atbilstoši atlases nolikuma 13.11.apakšpunktā noteiktajam un MK noteikumu 18. – 20.punktos noteiktajam, tas, vai iesniegt Ēkas energosertifikātu, ir atkarīgs no uzņēmuma lieluma.  Vienlaikus vēršam uzmanību, ka Ēkas energosertifikāts obligāti ir jāiesniedz ēkām, kurās enerģiju izmanto iekštelpu mikroklimata uzturēšanai un kurās projekta iesniegumā ir paredzēti energoefektivitātes paaugstināšanas pasākumi, kuri tieši (piem. norobežojošo konstrukciju un inženiersistēmu energoefektivitātes uzlabošanas pasākumi) ietekmē enerģijas patēriņu apkurei, arī tad, ja komersants ieviesis energopārvaldības sistēmu. Ja minēto darbību gadījumā, kas tieši ietekmē enerģijas patēriņu apkurei, tiek iesniegts rūpnieciskais energoaudits, tad būtu nepieciešams, ka dokumentācijā ir integrēts Ēkas energosertifikāts un t.sk. norādīti attiecīgie priekšlikumi. |
| **18. Jautājums:**  Lai saņemtu maksimālo punktu skaitu 4.kritērijā ir jābūt veiktiem visiem iepirkumiem vai vienam iepirkumam, ja projekta ietvaros paredzēti vairāki iepirkumi? |
| **Atbilde:**  Lai saņemtu maksimālo punktu skaitu 4. kvalitātes kritērijā, jābūt veiktiem visiem projektā paredzētajiem iepirkumiem. |
| **19. Jautājums:**  Lūgums informēt, kādi pamatojošie dokumenti jāiesniedz, lai pierādītu zaļo darba vietu nodrošināšanu? Vai nepieciešams izveidot jaunu darba vietu vai pietiek, ja uzņēmumā ir vismaz 1 esoša darba vieta, kas atbilst noteiktajiem kritērijiem? Papildu informēju, ka norādītajā adresē (<http://www.varam.gov.lv/lat/fondi/kohez/2014_2020/> ), nav pieejama informācija par zaļo darba vietu metodiku. Lūgums atsūtīt zaļo darba vietu metodiku? |
| **Atbilde:**  Lai projekta ietvaros saņemtu punktus par zaļo darba vietu nodrošināšanu, ir jāizveido jauna zaļā darba vieta. Esošu zaļo darba vietu nevar attiecināt uz projektu, ja tā nav radusies projekta rezultātā. Vadlīnijas zaļo darba vietu noteikšanai pieejamas šeit: <http://www.varam.gov.lv/lat/fondi/kohez/2014_2020/?doc=25726> . Uz projekta iesniegšanas brīdi  nepieciešams aizpildīt nepieciešamo informāciju par zaļajām darba vietām projekta iesnieguma 3.sadaļā “Saskaņa ar horizontālajiem principiem”. Pēc projekta iesnieguma apstiprināšanas, kad tiks veikta projekta uzraudzība, būs nepieciešams pamatot zaļās darba vietas izveidi, tas var būt, piemēram, amatu saraksts vai apraksts, kur norādīta minētā zaļā darba vieta, vai kāds iekšējais rīkojums ar kuru norīko darbinieku strādāt ar jauno iekārtu un tml. |
| **20. Jautājums:**  Vērtēšanas kritēriju 2.32. punktā noteikts, ka nepieciešams “projekta iesniedzēja valdes lēmums par projekta īstenošanai nepieciešamā finansējuma nodrošināšanu no pašu līdzekļiem, ja projekta iesniedzēja pēdējā noslēgtajā gada pārskatā norādītais pašu kapitāls veido vismaz 100 % no projekta kopējām izmaksām”  - vai ir jāiesniedz minētais valdes lēmums, ja pašu kapitāls pārsniedz projekta kopējās izmaksas? |
| **Atbilde:**  Atbilstoši kritēriju piemērošanas metodikā noteiktajam, ja nav nepieciešams aizdevums projekta īstenošanai, tad kopā ar projekta iesniegumu ir jāiesniedz vienu no dokumentiem:   * līgumu, kas noslēgts ar saistīto personu par projekta īstenošanai nepieciešamā finansējuma nodrošināšanu, ja šīs saistītās personas pēdējā noslēgtajā gada pārskatā norādītais pašu kapitāls veido vismaz 100 % no projekta kopējām izmaksām; * projekta iesniedzēja valdes lēmumu par projekta īstenošanai nepieciešamā finansējuma nodrošināšanu no pašu līdzekļiem, ja projekta iesniedzēja pēdējā noslēgtajā gada pārskatā norādītais pašu kapitāls veido vismaz 100 % no projekta kopējām izmaksām. |
| **21. Jautājums:**  Plānojam pieteikt 2 pieteikumus no uzņēmumiem X un Y atbalstam minētajā programmā, bet nav skaidrs vai varam pretendēt uz atbalstu ISO 50001 sistēmas ieviešanai un sertifikācijai?  Z uzņēmums saskaņā ar Regulu 651/2014 atbilst lielā uzņēmuma statusam, bet projektam plāno pieteikties Z uzņēmuma piederoši uzņēmumi (X un Y), kas atsevišķi vērtējot nav iekļauti ne lielo uzņēmumu sarakstā, ne lielo energopatērētāju sarakstā. |
| **Atbilde:**  Saskaņā ar MK noteikumu 25.12.apakšpunktu “energopārvaldības sistēmas ieviešanas un rūpnieciskā energoaudita izstrādes izmaksas sīkajiem (mikro), mazajiem un vidējiem komersantiem.”  Ja Jūsu uzņēmumi, kuri plāno iesniegt projektu pieteikumus SAM 4.1.1. otrajā projektu iesniegumu atlases kārtā, atbilstoši Energoefektivitātes likuma prasībām nekvalificējas kā lielie uzņēmumi, un tie nav iekļauto to uzņēmumu sarakstā, kam jāīsteno Energoefektivitātes likumā noteiktās prasības, t.i. jāievieš sertificēta energopārvaldības sistēma vai jāveic uzņēmuma energoaudits un jāievieš vismaz trīs energoefektivitātes pasākumi, attiecīgajiem uzņēmumiem ir tiesības pretendēt uz līdzfinansējumu energopārvaldības sistēmas ieviešanai atbilstoši MK noteikumos noteiktajām prasībām.  Papildus informēju, ka, ja projektus SAM 4.1.1. ietvaros iesniedz uzņēmumi X un Y, kā finansējuma saņēmēji klasificēsies attiecīgie uzņēmumi, nevis uzņēmums Z. Taču saistīto uzņēmumu grupa un tajā ietverto uzņēmumu naudas plūsmas tiks ņemtas vērā gan izvērtējot piešķirto de minimis apmēru (saskaņā ar Komisijas regulu Nr.1407/2013), gan izvērtējot to, vai projekta iesniedzējs neatbilst grūtībās nonākuša uzņēmuma statusam. |
| **22. Jautājums:**  Vērtēšanas kritēriju piemērošanas metodikā ir norādīts, ka augstāko vērtējumu piešķir tikai, ja projektu finansē no kredītsiestādes aizdevuma.  Vai pareizi saprotu, ka, projektu finansējot no pašu līdzekļiem, ko apliecina ar pašu kapitālu uzņēmumā vai saistīto uzņēmumu grupā, nav iespējams iegūt augstāko vērtējumu un var iegūt tikai vidējo (7 punktu) vērtējumu? |
| **Atbilde:**  Saskaņā ar Darbības programmas “Izaugsme un nodarbinātība” 4.1.1. specifiskā atbalsta mērķa “Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” otrās projektu iesniegumu atlases kārtas nolikuma 4.pielikumā “SAM 4.1.1. otrās projektu iesniegumu atlases kārtas projektu iesniegumu vērtēšanas kritēriju piemērošanas metodika” noteikto, kvalitātes kritērijā Nr.4 projekta iesniedzējs var pretendēt uz maksimālo punktu skaitu (10 punkti) arī, ja ir iesniegta Eiropas Savienībā vai Eiropas Ekonomiskajā zonā reģistrētas kredītiestādes garantijas vēstule par vismaz 70% no projekta īstenošanai nepieciešamā finansējuma pieejamību (rezervēšanu) projekta īstenotāja bankas kontā līdz brīdim, kad projekta iesniedzējs noslēgs līgumu ar CFLA par projekta īstenošanu un uzsāks projekta īstenošanu. Šāda prasība ir izvirzīta, lai varētu gūt pārliecību, ka projekta iesniedzējs patiešām ir gatavs līdzfinansēt projektu no saviem līdzekļiem un šie plāni netiks mainīti līdz līguma noslēgšanai. Īpaši svarīgi tas ir ņemot vērā, ka atlase ir atklāts konkurss un kvalitātes kritērijos piešķirtie punkti nav precizējami. Attiecīgi, lai neveidojas situācija, ka projekta iesniedzējs sākotnēji norāda, ka līdzfinansēs no saviem līdzekļiem tādējādi sasniedzot maksimālo punktu skaitu, bet vēlāk savus plānus tomēr maina un attiecīgi nokļūst situācijā, kur būtu piešķirami, piemēram, tikai 7 punkti.  Savukārt, lai pretendētu uz 7 punktiem, ja projektu plānots līdzfinansēt no projekta iesniedzēja paša līdzekļiem, tad kopā ar projekta iesniegumu ir jāiesniedz viens no šādiem dokumentiem:   1. līgums, kas noslēgts ar saistīto personu par projekta īstenošanai nepieciešamā finansējuma nodrošināšanu, ja šīs saistītās personas pēdējā noslēgtajā gada pārskatā norādītais pašu kapitāls veido vismaz 100 % no projekta kopējām izmaksām; 2. projekta iesniedzēja valdes lēmums par projekta īstenošanai nepieciešamā finansējuma nodrošināšanu no pašu līdzekļiem, ja projekta iesniedzēja pēdējā noslēgtajā gada pārskatā norādītais pašu kapitāls veido vismaz 100 % no projekta kopējām izmaksām. |
| **23.jautājums:**  Vai uzņēmums šīs programmas ietvaros var iegādāties un uzstādīt saules baterijas uz ražotnes jumta, lai iegūto elektroenerģiju izmantotu ražošanas vajadzībām? |
| **Atbilde:**  Uzsvars specifiskā atbalsta 4.1.1. “Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” ir uz iespējami lielāko siltumenerģijas ietaupījumu (ja tiek veikti energoefektivitātes paaugstināšanas pasākumi ražošanas ēkā) vai siltumenerģijas un elektroenerģijas ietaupījumu (ja tiek veikti energoefektivitātes paaugstināšanas pasākumi ražošanas procesā).  Atbalsta pasākums ļauj attiecināt arī atjaunojamo energoresursu izmantojošu siltumenerģijas un elektroenerģijas ražošanas, un ūdens sildīšanas avotu iegādi un uzstādīšanu (saules kolektori, paneļi un baterijas)  komersanta pašpatēriņa nodrošināšanai, tomēr, ņemot vērā atbalsta uzsvaru uz enerģijas ietaupījumu, projektu iesniedzējiem ir izvirzīta prasība sniegt ekonomisko pamatojumu (t.i., augstas efektivitātes sistēmu uzstādīšanas novērtējums), ka šāda pāreja uz AER samazinās enerģijas patērētāja kopējās izmaksas par enerģiju.  Augstas efektivitātes sistēmu izmantošanas novērtējums ir skaidrojošs apraksts, kas sagatavots saskaņā ar Ēku energoefektivitātes likuma 5.pantu un iekļauts būvprojektā saskaņā ar Ministru kabineta 2014. gada 2. septembra noteikumiem Nr.529 “Ēku būvnoteikumi” vai apliecinājuma kartē inženierbūvēm saskaņā ar 2014. gada 16. septembra Ministru kabineta noteikumiem Nr.551 “Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi”. |
| **24.jautājums:**  Apstrādes uzņēmums ražošanas ēkas apkurei izmanto ar šķeldu kurināmu katlu ar zemu lietderības koeficientu (katla saražotā siltumenerģija tiek izmantota tikai apkurei). Vai aktivitātes ietvaros ir atbalstāma šī apkures katla nomaiņa pret citu ar šķeldu kurināmu katlu, kurš patērēs mazāku resursu daudzumu siltumenerģijas saražošanai.  Vai šī aktivitāte var tikt norādīta kā vienīgā projekta ietvaros, un, kā šajā gadījumā tiek rēķināts patērētās enerģijas ietaupījums kvalitātes kritērija Nr.1 ietvaros, vai par ietaupīto enerģiju var uzskatīt kurināmā (izteikta enerģijas vienībās) ietaupījumu). |
| **Atbilde:**  Diemžēl ir tā, ka Jūsu minēto aprēķina metodiku nevar piemērot. Attiecīgi katla nomaiņa nesamazina patērētās siltumenerģijas daudzumu, kas tiek skatīts 1.kvalitātes kritērijā.  Katla nomaiņa kā tāda ir attiecināmas izmaksas, bet tādā gadījumā, lai panāktu patērētās siltumenerģijas ietaupījumu, ir nepieciešams veikt arī citus kompleksus darbus, piemēram, ēkas siltināšanu, iekārtu nomaiņu, inženiersistēmu sakārtošanu, tādējādi ar citu investīciju rezultātā panākto patērētās siltumenerģijas ietaupījumu nosedzot katla izmaksas. |
| **25.jautājums:**  MK noteikumu  23.2.punkts nosaka, ka atbalstāmās darbības ir arī - energoefektivitātes paaugstināšana esošajās ražošanas tehnoloģiskajās iekārtās un ražošanas tehnoloģisko procesu nodrošinošo blakus procesu iekārtās.  Projekta pamata izmaksas ir apkures katla nomaiņa uz energoefektīvāku, kurš apsilda gan telpas, gan nodrošina koksnes žāvēšanu un kaltes darbību. Drošības pēc vēlējāmies precizēt vai esam pareizi sapratuši un arī zemāk minētās iekārtas varam uzrādīt kā attiecināmās izmaksas, vai tomēr pārcelt uz neattiecināmajām izmaksām:    1. Apkures katls  2. Apkures katla nomaiņa  (esošā demontāža, jauna uzstādīšana, komunikāciju pieslēgšana - ar būvvaldi jau konsultējāmies, Būvatļauja nav nepieciešama) - Uzstādīšanai mēs veicām atsevišķu cenu aptauju, jo katla ražotājs nepiedāvā šādu pakalpojumu)l;  3. Vadības sistēma kaltēm. - Vadības sistēma regulē katla efektīvu darbību un ir saistīta ar kaltes darbību, ievērojami paaugstina efektivitāti. Cenu aptauju veicām atsevišķi jo netiek piedāvāta komplektā ar katlu no katla ražotāja puses.  4. Malkas garinātājs - ir iekārta, kura sasmalcina mazākā frakcijā izejmateriālu un nepieciešama tikai katla darbībai (t.i. ar to netiek ražotas pagales, kā arī  - uzņēmums strādā tikai ar augstvērtīgu ozolkoku attiecīgi tas malku neražo) šis sasmalcinātais materiāls tiek bērts dzirnavās, kuras jau ir uzņēmuma īpašumā un tās sašķeldo materiāli krāsnij nepieciešamajā apmērā.  Energoaudits ir procesā un uzņēmums spēs izpildīt energoefektivitātes minimālos kritērijus. |
| **Atbilde:**  Jūsu minētās darbības pēc būtības ir attiecināmas, ja spējat sasniegt nepieciešamos kvalitātes kritērijus.  Vēršam uzmanību, ka saskaņā ar MK noteikumu 23.3.apakšpunktu,  energoefektīvāku ražošanas tehnoloģisko iekārtu un ražošanas tehnoloģisko procesu nodrošinošo blakusprocesu iekārtu iegāde ir attiecināma, ja tiek aizstātas esošās ražošanas tehnoloģiskās iekārtas un ražošanas tehnoloģisko procesu nodrošinošo blakusprocesu iekārtas. Vienkārši jaunu iekārtu iegāde, neizstājot kaut ko no esošā, netiek atbalstīta. |
| **26.jautājums:**  Jautājums attiecas uz sadaļu kā korektāk aizpildīt pārskatu par ēkas energosertifikāta aprēķinos izmantotajām ievaddatu vērtībām un ražošanas procesa novērtējumu.  Uzņēmums plāno siltināt 2 ēkas, kuras atrodas vienā teritorijā. Ēkām katrai ir savs kadastra numurs. Vienai ēkai siltumenerģija ir no ēkā esošās katlu mājas, otrai ēkai siltumenerģija ir no teritorijā esošās katlu mājas. Plānojam izstrādāt katrai ēkai savu energosertifikātu, attiecīgi pievienojot klāt pie projekta divus pārskatus par izmantotajām ievaddatu vērtībām. Vai tā būtu korekti?  Uzņēmums plāno veikt apkures katla nomaiņu un rekuperācijas sistēmas  uzstādīšanu kaltēm. Vai šādā gadījumā ir nepieciešams izstrādāt divus pārskatus katrai sistēmai vai varam iekļaut visu vienā pārskatā? |
| **Atbilde:**   1. Ņemot vērā, ka katrai ēkai ir plānota siltināšana, tad nepieciešams izstrādāt katrai ēkai savu energosertifikātu un pārskatu par izmantotajām ievaddatu vērtībām. 2. Ja tiek mainītas iekārtas, tad minētajām darbībām nav nepieciešams katrai savs Pārskats – Jūs varat abas sistēmas iekļaut vienā Pārskatā. Vēršam uzmanību, ka pēc projekta īstenošanas būs nepieciešams pamatot ietaupījumu katrai sistēmai, līdz ar to katrai iekārtai būs jāuzstāda skaitītājs. |
| **27.jautājums:**  Vai šajā projektu atlasē var iesniegt projekta iesniegumu, kura mērķis ir pārbūvēt esošo zemsprieguma pieslēgumu uz vājstrāvas pieslēgumu apstrādes rūpniecības uzņēmumā, lai nodrošinātu efektīvāku jaudas izmantošanu? |
| **Atbilde:**  Informējam, ka  4.1.1. specifiskā atbalsta mērķa "Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē" otrās projektu iesniegumu atlases kārtas ietvaros esošā zemsprieguma pieslēguma pārbūve uz vājstrāvas pieslēgumu nav attiecināma, jo ar tās palīdzību netiek samazināts patērētās elektroenerģijas daudzums. |
| **28.jautājums:**  Radies jautājums saistībā ar iepirkumu procedūras (MK not.Nr.104) piemērošanu 4.1.1. pasākuma īstenošanas ietvaros. Projektā paredzētas virkne energoefektivitātes celšanas pasākumu, to starpā arī divi atsevišķi nodalīti pasākumi – “energoefektīva dzesēšanas sistēmas modernizēšana ražošanas cehā” un “energoefektīva ventilācijas sistēmas modernizēšana ražošanas cehā”. Indikatīvās līguma summas katrā no pasākumiem ir zem sliekšņa (zem 70 tūkst. euro) un tādejādi pieļaujams veikt vienkāršotās cenu aptaujas.  Jautājums - vai ir pieļaujama situācija, kad katrā no veiktajām cenu aptaujām uzvar viens un tas pats piegādātājs/pakalpojuma sniedzējs? Proti, vai Aģentūrai, pārbaudot vienkāršotās cenu aptaujas, nenorādīs par “mākslīgi” sadalītu iepirkumu, tādejādi neattiecinot abus noslēgtos līgumus un to ietvaros veiktos darbus? |
| **Atbilde:**  To vai iepirkumi uzskatāmi par nepamatoti sadalītiem lielā mērā nosaka pēc tā vai konkrētajiem iepirkumiem ir viens un tas pats pretendentu loks. Gadījumā, ja divos atsevišķos iepirkumos ir uzvarējis viens un tas pats pretendents, ir pamats bažām, ka iepirkumi ir nepamatoti sadalīti.  Lai izvairītos no šādas situācijas un potenciāli iespējamas finanšu korekcijas, šos iepirkumus vajadzētu apvieno vienā iepirkumā piemērojot to kopējai līgumcenai atbilstošu procedūru un sadalīt iepirkuma priekšmetu divās lotēs. Otra iespēja ir neapvienot iepirkumus, bet tādā gadījumā abiem iepirkumiem piemēro to kopējai līgumcenai atbilstošu procedūru jeb 104. MK noteikumu iepirkumu veikšanas kārtību. |
| **29.jautājums:**  Vai ir jāiesniedz  “ēkas energosertifikāta kopija”, ja uzņēmumā ir ieviesta sertificēta energopārvaldības sistēma (ISO:50001):   1. ja ir plānotas darbības ēkas energoefektivitātes paaugstināšanai; 2. ja plānotās darbības ir tikai par iekārtu, procesu, iekšējā apgaismojuma energoefektivitātes paaugstināšanai.   MK noteikumu 18.punkts paredz, ka MVU jāiesniedz ēkas "energosertifikāta kopiju, pārskatu par ēkas energosertifikāta aprēķinos izmantotajām ievaddatu vērtībām un ražošanas procesa novērtējumu saskaņā ar šo noteikumu [1. pielikumu](https://likumi.lv/ta/id/296683-darbibas-programmas-izaugsme-un-nodarbinatiba-4-1-1-specifiska-atbalsta-merka-veicinat-efektivu-energoresursu-izmantosanu#piel1)”.  No vienas puses it kā nepārprotami, ka jāiesniedz gan sertifikāta kopija, gan pielikums par ievaddatu vērtībām. Bet šeit rada neizpratni piebilde “saskaņā ar 1.pielikumu”.  Jo, ja skatās piezīmes 1. pielikumā, "Ja projekta iesniedzējs ir ieviesis sertificētu energopārvaldības sistēmu (ISO 50001:2012) vai papildinātu vides pārvaldības sistēmu (ISO 14001:2015) un ēkai/ēkām ir izsniegts neatkarīga eksperta parakstīts ēkas energosertifikāts, pārskatu var izstrādāt par enerģijas sistēmas pārvaldību atbildīgais projekta iesniedzēja darbinieks. Sagatavoto pārskatu apstiprina projekta iesniedzēja atbildīgā amatpersona.” , tad var saprast, ka. jāiesniedz gan ISO sertifikāta kopija, gan ēkas energosertifikāta kopija ar pielikumu, gan pašu sagatavots MK noteikumu 1. pielikums. - vai pareizi?  Skatos CFLA mājas lapā prezentāciju (Projekta iesnieguma veidlapas aizpildīšana un iesniegšana. Projektu iesniegumu vērtēšana. Biežāk konstatētās kļūdas) un tur 15. slaidā ir uzskaitīti 4 iespējamie komplekti, no kuriem viens paredz iesniegt ISO sertifikāta kopiju un pašu aizpildītu 1. pielikumu  "energopārvaldības sistēmas (LVS EN ISO 50001:2012) vai papildinātās vides pārvaldības sistēmas sertifikāta kopija (LVS EN ISO 14001:2015) un aizpildīts MK noteikumu 1.pielikums vai rūpnieciskā energoaudita kopija (attiecināms, ja projekta iesniedzējs ir ieviesis un tajā darbojas sertificēta energopārvaldības vai vides pārvaldības sistēma)” |
| **Atbilde:**  Ja Jūsu uzņēmumā ir ieviesta energopārvaldības sistēma, tad Jums ir jārīkojas saskaņā ar Ministru kabineta 2018.gada  16.janvāra noteikumu Nr.38 “Darbības programmas "Izaugsme un nodarbinātība" 4.1.1. specifiskā atbalsta mērķa "Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē" otrās projektu iesniegumu atlases kārtas īstenošanas noteikumi” (turpmāk – MK noteikumi) 20.punktā noteikto, t.i., Jums jāiesniedz energopārvaldības sistēmas sertifikāta kopiju un aizpildītu  MK  noteikumu 1.pielikumu “Pārskats par ēkas energosertifikāta aprēķinos izmantotajām ievaddatu vērtībām un ražošanas procesa novērtējums (aizpilda, ja netiek iesniegts ražošanas uzņēmuma energoaudits)” (turpmāk – Pārskats) vai rūpnieciskā energoaudita kopiju. Tomēr ir dažādas nianses.  Ja Pārskatu izstrādā neatkarīgs eksperts energoefektivitātes jomā, tad Ēkas energosertifikāts nav nepieciešams.  Ja Pārskatu izstrādā projekta iesniedzēja darbinieks, kas ir atbildīgs par enerģijas sistēmas pārvaldību, tad ir nepieciešams Ēkas energosertifikāts.  Tas, vai iesniedz Ēkas energosertifikātu ir atkarīgs arī no veicamajām darbībām. Ja tiek veiktas darbības, kas ietekmē pašas ēkas energoefektivitāti (siltinātas ēkas konstrukcijas, mainīts apkures katls un tml.) tad Ēkas energosertifikāts ir obligāti iesniedzams, vai, ja tiek iesniegts rūpnieciskais energoaudits, tad būtu nepieciešams, ka tajā ir integrēts Ēkas energosertifikāts un tajā jābūt norādītām minētajām darbībām.  Papildus vēršam uzmanību, ka, ja tiek iesniegts rūpnieciskais energoaudits, tad jāiesniedz arī MK noteikumu 2.pielikumā iekļautais “Pārskats par ēkas energosertifikāta aprēķinos izmantotajām ievaddatu vērtībām un ražošanas procesa novērtējums (aizpilda, ja tiek iesniegts ražošanas uzņēmuma energoaudits)”. |
| **30.jautājums:**  Vai uz atbalstu SAM 4.1.1. ietvaros var pretendēt uzņēmums, kuram ir nodokļu parāds + ar VID saskaņots nodokļu parāda grafiks? Ja pareizi saprotu no metodikas, nosacījums par nodokļu parāda nomaksu var tikt iekļauts lēmumā par projekta apstiprināšanu ar nosacījumu, tātad nodokļu parāds būs obligāti jānomaksā pirms līguma ar CFLA noslēgšanas?  Vai dēļ tā, ka ir ar VID saskaņots nodokļu parāda nomaksas grafiks, uzņēmumu (MVU, SIA) neuzskatīs par grūtībās nonākušu (citi GNU nosacījumi neizpildās, [t.sk](http://t.sk). (uzkrātie peļņa/zaudējumi+rezerves) nepārsniedz pusi no parakstīta pamatkapitāla)? |
| **Atbilde:**  Informējam, ka darbības programmas “Izaugsme un nodarbinātība”  4.1.1. specifiskā atbalsta mērķa “Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” otrās projektu iesniegumu atlases kārtas nolikuma 4.pielikumā pievienota projektu iesniegumu vērtēšanas kritēriju piemērošanas metodika, kur vienotā kritērija Nr.4 “Projekta iesniedzējam Latvijas republikā projekta iesniegšanas dienā nav nodokļu parādi, tajā skaitā valsts sociālās apdrošināšanas obligāto iemaksu parādi, kas kopsummā pārsniedz 150 euro” skaidrojumā atbilstības noteikšanai norādīts, ka, gadījumā, ja projekta iesniedzējam projekta iesnieguma iesniegšanas dienā ir nodokļu parādi, kas kopsummā pārsniedz 150 euro, tad tiek izvirzīts nosacījums veikt nodokļu parāda nomaksu. Informējam, ka, lai atbilstu minētajam kritērijam, ir vai nu jānomaksā nodokļu parāds, vai arī  ir jābūt ar Valsts ieņēmumu dienestu ir saskaņotam nodokļu nomaksas grafikam. Attiecīgi, ja ir ar Valsts ieņēmumu dienestu saskaņots nodokļu nomaksas grafiks, tad nodokļu parāds nebūs par iemeslu projekta noraidīšanai un kritērija vērtējums būs “Jā”.  Vienlaikus tiek vērtēts, vai projekta iesniedzējs neatbilst grūtībās nonākuša uzņēmuma (turpmāk – GNU) statusam.  Atbilstoši kritēriju piemērošanas metodikas Vienotā izvēles kritērija Nr.1 “Projekta iesniedzējs nav grūtībās nonācis saimnieciskās darbības veicējs, kā arī tas neatbilst grūtībās nonākuša saimnieciskās darbības veicēja statusam saskaņā ar MK noteikumiem”  skaidrojumā norādītajam, GNU statusu nosaka atbilstoši  Komisijas regulas Nr.[651/2014](http://eur-lex.europa.eu/eli/reg/2014/651/oj/?locale=LV) 2. panta 18.punkta nosacījumiem kā arī pievienota norāde ar metodiku, kas tiek izmantota, lai noteiktu, vai uzņēmums neatbilst GNU statusam (<https://www.cfla.gov.lv/userfiles/files/info_MVU_un_GNU_noteiksana.pdf>). Ja Jums ir ar VID saskaņots nodokļu parāda nomaksas grafiks, tas neietekmē vērtējumu konkrētajā kritērijā. Attiecīgi, ja uzņēmums neizpilda GNU nosacījumus, tas tiks uzskatīts par GNU. |
| **31.jautājums:**  Vai MVU gadījumā ir jāiesniedz ēkas energosertifikāts + Pārskats (nav lielais enerģijas patērētājs; nav veikts rūpnieciskais energoaudīts; nav ieviestas energo- un/vai vides pārvaldības sistēmas)? |
| Ja uzņēmums nav lielais enerģijas patērētājs, tajā nav veikts rūpnieciskais energoaudits un tajā  nav ieviestas vides pārvaldības, tad, atbilstoši Ministru kabineta 2018.gada 16.janvāra noteikumu Nr.38 “Darbības programmas "Izaugsme un nodarbinātība" 4.1.1. specifiskā atbalsta mērķa "Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē" otrās projektu iesniegumu atlases kārtas īstenošanas noteikumi” (turpmāk – MK noteikumi) 18.punktā noteiktajam, kā arī saskaņā ar atlases nolikuma 13.11.punktu un kritēriju piemērošanas metodikas Vienotā kritērija Nr.6  2.11.punktu,  ir jāiesniedz rūpnieciskās ražošanas ēkas energosertifikāta kopiju un pārskatu par ēkas energosertifikāta aprēķinos izmantotajām ievaddatu vērtībām un ražošanas procesa novērtējumu saskaņā ar MK noteikumu 1.pielikumu. |
| **32.jautājums:**  Jautājums, vai vidējais uzņēmums, kurš ražo X konstrukcijas, šīs programmas ietvaros var iegādāties un uzstādīt saules baterijas uz ražotnes jumta. Iegūtu elektroenerģiju izmantot ražošanas vajadzībām? |
| Uzsvars specifiskā atbalsta 4.1.1. “Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” ir uz iespējami lielāko siltumenerģijas ietaupījumu (ja tiek veikti energoefektivitātes paaugstināšanas pasākumi ražošanas ēkā) vai siltumenerģijas un elektroenerģijas ietaupījumu (ja tiek veikti energoefektivitātes paaugstināšanas pasākumi ražošanas procesā).  Atbalsta pasākums ļauj attiecināt arī atjaunojamo energoresursu izmantojošu siltumenerģijas un elektroenerģijas ražošanas, un ūdens sildīšanas avotu iegādi un uzstādīšanu (saules kolektori, paneļi un baterijas)  komersanta pašpatēriņa nodrošināšanai, tomēr, ņemot vērā atbalsta uzsvaru uz enerģijas ietaupījumu, projektu iesniedzējiem ir izvirzīta prasība sniegt ekonomisko pamatojumu (t.i., augstas efektivitātes sistēmu uzstādīšanas novērtējums), ka šāda pāreja uz AER samazinās enerģijas patērētāja kopējās izmaksas par enerģiju.  Augstas efektivitātes sistēmu izmantošanas novērtējums ir skaidrojošs apraksts, kas sagatavots saskaņā ar Ēku energoefektivitātes likuma 5.pantu un iekļauts būvprojektā saskaņā ar Ministru kabineta 2014. gada 2. septembra noteikumiem Nr.529 “Ēku būvnoteikumi” vai apliecinājuma kartē inženierbūvēm saskaņā ar 2014. gada 16. septembra Ministru kabineta noteikumiem Nr.551 “Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi”. |
| **33.jautājums:**  CFLA seminārā par projekta iesniegumu atlasi ir mnēts, ka kā obligāti iesniedzams dokuments ir "detalizēts iekārtas nomaiņas procesa raksturojums, ja veicot iekārtu  nomaiņu/modernizāciju nav nepieciešams veikt būvdarbus vai netiek skarti  inženiertīkli (attiecināms, ja būvniecības ieceres dokumentācija nav jāiesniedz)."  Sakiet lūdzu, vai ir kāda vēlamā forma un kāda tieši informācija šajā dokumentā būtu jāiekļauj, gatavojot šo dokumentu? |
| **Atbilde:**  Atbilstoši SAM 4.1.1. otrās atlases kārtas nolikuma 13.12.apakšpunktam, projekta iesnieguma pielikumā par projektā paredzēto aktivitāšu veikšanu jāiesniedz:   * + 1. obligāti iesniedzams vismaz viens no zemāk uzskaitītajiem dokumentiem, ja projektā paredzēti būvdarbi vai iekārtu nomaiņas/modernizācijas ietvaros tiek skarti inženiertīkli:        1. būvatļaujas, apliecinājuma kartes vai paskaidrojuma raksta kopija ar būvvaldes atzīmi par būvdarbu uzsākšanas nosacījumu izpildi[[1]](#footnote-1)[1];        2. būvvaldes izsniegtas būvatļaujas kopija ar projektēšanas un/vai būvniecības nosacījumiem;        3. apliecinājuma kartes vai paskaidrojuma raksta kopija ar būvvaldes atzīmi par būvniecības ieceres akceptu;        4. būvniecības ieceres iesnieguma vai apliecinājuma kartes, vai paskaidrojuma raksta kopija, kas aizpildīta un parakstīta no būvniecības ierosinātāja puses;     2. detalizēts iekārtas nomaiņas procesa raksturojums, ja veicot iekārtu nomaiņu/modernizāciju nav nepieciešams veikt būvdarbus vai netiek skarti inženiertīkli (attiecināms, ja  būvniecības ieceres dokumentācija nav jāiesniedz)[[2]](#footnote-2)[2].   Ja projekta ietvaros nav paredzētu būvdarbi vai iekārtu nomaiņa/modernizācija, kuras ietvaros tiktu skati inženiertīkli, tad Jums jāiesniedz apraksts, no kura nepārprotami to varētu saprast. Norādiet  informāciju par pašām iekārtām, to darbības jaudām. Sniedziet informāciju, vai iekārtu nomaiņas procesā tiks skarti kādi no inženiertīkliem, norādiet kā iekārta darbosies – kur būs elektrības pieslēgums, vai tiks izmantots tas pats pieslēgums, kas bija vecajai iekārtai, jeb nepieciešams veidot jaunus. Dažkārt iekārtu uzstādīšanai nepieciešams veikt nelielus būvdarbus telpās, attiecīgi norādiet, vai šādas darbības iekārtas uzstādīšanai ir nepieciešams veikt.  Šāda apraksta formāts ir brīvs, atsevišķā dokumentā izveidojiet šādu aprakstu un pievienojiet projekta iesniegumam kā pielikumu. |
| **34.jautājums:**  Projektā plānots aizstāt esošo energoneefektīvu iekārtu ar jaunu un energoefektīvāku iekārtu. Cik detalizētu informāciju nepieciešams iesniegt par esošo iekārtu? |
| **Atbilde:**  Par esošo iekārtu nepieciešams sniegt informāciju, kas ir prasīta Pārskatā (MK noteikumu 1.pielikums vai 2.pielikums).  Kā arī nepieciešams iesniegt atlases nolikuma 13.21.punktā noteikto dokumentāciju - iekārtu (t.sk. palīgiekārtu un programmatūras) detalizētas tehniskās specifikācijas (attiecināms, ja ieguldījums (gan jaunu iekārtu iegāde, gan modernizācija) tiek veikts ražošanas tehnoloģiskajās iekārtās). Līdz ar to pie projekta iesnieguma būtu nepieciešams iesniegt esošās iekārtas tehnisko specifikāciju un/vai citu informāciju, kas apleicina esošās iekārtas jaudu, enerģijas patēriņu un tml.  Kā arī, atbilstoši atlases nolikuma 13.16.2.apakšpunktam, nepieciešams iesniegt grāmatvedības uzskaites kartīšu kopijas par pamatlīdzekļiem (iekārtām), kuros projekta ietvaros plānots veikt ieguldījumus, tajā skaitā par iekārtām, kuras projekta ietvaros plānots nomainīt pret energoefektīvākām iekārtām |
| **35.jautājums:**  SAM 4.1.1. otrās projektu iesniegumu atlases kārtas projektu iesniegumu vērtēšanas kritēriju piemērošanas metodikas vienotā kritērija Nr.6 sniegtais skaidrojums punktā Nr.2.28. nosaka, ka PIV cita starpā tiek pievienots arī:  2.28. ietekmes uz vidi novērtējums vai sākotnējais ietekmes uz vidi izvērtējums (ja ietekmes uz vidi novērtējums nav nepieciešams, pievieno pamatojumu par ietekmes uz vidi novērtējuma nepiemērošanu);  Ja ietekmes uz vidi novērtējums nav nepieciešams, vai pietiek, ka Projekta iesnieguma pamattekstā vai atsevišķi brīvā formā tiek norādīta atsauce uz Likuma par ietekmes uz vidi novērtējumu 2.pielikuma konkrētu punktu, kurš nosaka, kam šādi sākotnējie novērtējumi ir nepieciešami, vai arī nepieciešams iesniegt Vides pārraudzības valsts biroja atzinumu? |
| **Atbilde:**  Ja projekta ietvaros ietekmes uz vidi novērtējums vai sākotnējais ietekmes uz vidi izvērtējums nav nepieciešams, Vides pārraudzības valsts biroja atzinums nav obligāti jāiesniedz. Vienlaikus projekta iesniegumam jāpievieno atsevišķs, brīvā formā sagatavots skaidrojums, kurā īsumā norādītas projektā plānotās aktivitātes un sniegtas atsauces uz normatīvo aktu punktiem, kas pamato to, ka ietekmes uz vidi novērtējums vai sākotnējais ietekmes uz vidi izvērtējums nav nepieciešams. |
| **36.jautājums:**  AS “XXXXXX” un SIA “YYYYYY” plāno kļūt par saistītiem 2020.gadā. AS “XXXXXX” ir noslēguši līgumu ar CFLA SAM 4.1.1. pirmās kārtas ietvaros. SIA “YYYYYY” vēlas pieteikties SAM 4.1.1. otrās kārtas projektu konkursā un pretendēt uz maksimālo finansējumu.  Vai tas, ka uzņēmumi plāno kļūt par saistītiem 2020.g., kaut kādā veidā ierobežo SIA “YYYYYY” dalību konkursā un pretendēšanu uz maksimālā līdzfinansējuma apguvi atbilstoši MK noteikumu 7.pantam? MK noteikumu 7.pantā minēts, ka vienam uzņēmumam un tā saistītiem uzņēmumiem maksimālais līdzfinansējuma apmērs nepārsniedz 1 milj. |
| **Atbilde:**  Projekta īstenošanas laikā un pēcuzraudzības periodā finansējuma saņēmējam ir jāatbilst visiem vērtēšanas kritērijiem un SAM noteikumiem.  SAM MK noteikumu 7.punkts nosaka, ka specifiskā atbalsta ietvaros vienam finansējuma saņēmējam un tā saistītajiem uzņēmumiem maksimāli pieejamais Kohēzijas fonda finansējuma apmērs ir 1 000 000 euro. Saistītie uzņēmumi atbilst Komisijas 2014.gada 17.jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu (turpmāk – Komisijas regula Nr. 651/2014), I pielikuma 3.panta 3.punktā noteiktajai definīcijai.  SAM 4.1.1. 2.kārtas līguma 2.1.punkts nosaka, ka finansējuma saņēmējam ir pienākums: 2.1.5.p.“nekavējoties, bet ne vēlāk kā 5 (piecu) darba dienu laikā no dienas, kad Finansējuma saņēmējs par to uzzinājis, rakstiski informēt Sadarbības iestādi par jebkuriem apstākļiem, kas varētu mainīt Projekta īstenošanas atbilstību Līguma nosacījumiem, kā arī gadījumos, ja kāds no Projektā dotajiem apliecinājumiem var kļūt vai kļūst nepatiess, neprecīzs, nepilnīgs vai maldinošs, vai par jebkādiem citiem būtiskiem notikumiem un apstākļiem, kas negatīvi ietekmē vai apdraud vai kas ir pamatoti uzskatāmi par tādiem, kas varētu negatīvi ietekmēt vai apdraudēt Līguma izpildi, piemēram, plānotajām izmaiņām Finansējuma saņēmēja statūtos, citos korporatīvajos dokumentos (ja attiecināms), t. sk. par jebkādiem darījumiem ar Finansējuma saņēmēja kapitāla daļām, akcijām vai īpašumu, kas iegādāts vai radīts, izmantojot atbalsta līdzekļus, vai īpašumu, kas citādi guvis labumu no atbalsta, (ieskaitot, bet neaprobežojoties ar to atsavināšanu vai ieķīlāšanu)”;  Specifiskā atbalsta ietvaros, t.sk. pirmajā un otrajā kārtā kopā ņemot, saistītajiem uzņēmumiem maksimāli pieejamais Kohēzijas fonda finansējuma apmērs ir 1 000 000 euro. Ja tiks konstatēts, ka minētais nosacījums ir pārkāpts, tad tā būs neatbilstība, un nepamatoti izmaksātais atbalsts būs jāatmaksā.  Papildus vēršam uzmanību, ka fakts par to ka abu norādīto uzņēmumu īpašnieki Latvijā ir dažādi uzņēmumi, vēl nesniedz pilnu informāciju, ka uzņēmumi nav saistīti. Uzņēmumu grupas noteikšanā ir jāvērtē arī mātes uzņēmumu saistītie un partneruzņēmumi. Šādos gadījumos projekta iesniedzējam būtu jāizvērtē visu saistīto un partneruzņēmumu saistība un jāpievieno projekta iesniegumam kā pielikums.  Papildus informācija saistīto un partneruzņēmumu noteikšanai pieejama CFLA tīmekļa vietnē: <https://cfla.gov.lv/lv/es-fondi-2014-2020/biezak-uzdotie-jautajumi/ka-nosaka-maza-un-videja-uznemuma-un-grutibas-nonakusa-uznemuma-statusu> |
| **37.jautājums:**  Uzņēmums plāno uzstādīt saules baterijas elektroenerģijas ražošanai pašpatēriņam. Kāds dzīves cikls jāpiemēro šajā gadījumā kritērija Nr.5 aprēķināšanā? 10 vai 20 gadi? |
| **Atbilde:**  Kvalitātes kritērija Nr.5 aprēķināšanā saules baterijām jāizmanto 20 gadu dzīves cikls. |
| **38.jautājums:**  Uzņēmums vēlas mainīt ražošanas iekārtu, pašas iekārtas elektroenerģijas ietaupījums pēc mūsu šī brīža aprēķiniem nesasniedz 15%, bet uzņēmumā pieauga saražotais produkcijas apjoms.  Vai iekārtas nomaiņa ir pamatojama ar visas kopējās ražotnes īpatnējā enerģijas patēriņa samazinājumu. Kopējais enerģijas patēriņš aprēķināts rūpnieciskajā energoauditā. Respektīvi Absolūtais ražotnes kopējais enerģijas patēriņš (MWh) nesamazinās par 15%, bet īpatnējais enerģijas patēriņš (MWh/saražoto produkciju) samazinās par 15%. |
| **Atbilde:**  Ja, mainot iekārtu, palielinās saražotās produkcijas apjoms, ietaupījumu (MWh) iespējams rēķināt uz vienu saražoto produkcijas vienību, attiecīgi pēc tam norādot, kāds ietaupījums (Mwh/ gadā) ir uz to produkcijas apjomu, kas tika ražots pirms projekta īstenošanas. |
| **39.jautājums:**  Vai saules paneļu uzstādīšana projekta iesniedzēja rūpnieciskās apbūves teritorijā nevis uz ēkas jumts ir atbalstāma “4.1.1. Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē, 2. kārta” projekta ietvaros? Saražota elektroenerģija tiks patērēta tikai projekta iesniedzēja pašpatēriņam. |
| **Atbilde:**  Uzsvars specifiskā atbalsta 4.1.1. “Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē” ir uz iespējami lielāko siltumenerģijas ietaupījumu (ja tiek veikti energoefektivitātes paaugstināšanas pasākumi ražošanas ēkā) vai siltumenerģijas un elektroenerģijas ietaupījumu (ja tiek veikti energoefektivitātes paaugstināšanas pasākumi ražošanas procesā).  Atbalsta pasākums ļauj attiecināt arī atjaunojamo energoresursu izmantojošu siltumenerģijas un elektroenerģijas ražošanas, un ūdens sildīšanas avotu iegādi un uzstādīšanu (saules kolektori, paneļi un baterijas) komersanta pašpatēriņa nodrošināšanai, tomēr, ņemot vērā atbalsta uzsvaru uz enerģijas ietaupījumu, projektu iesniedzējiem ir izvirzīta prasība sniegt ekonomisko pamatojumu (t.i., augstas efektivitātes sistēmu uzstādīšanas novērtējums (Ministru kabineta 2018. gada 16. janvāra noteikumi Nr.38 “Darbības programmas "Izaugsme un nodarbinātība" 4.1.1. specifiskā atbalsta mērķa "Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē" otrās projektu iesniegumu atlases kārtas īstenošanas noteikumi” 31.punkts)), ka šāda pāreja uz AER samazinās enerģijas patērētāja kopējās izmaksas par enerģiju.  Augstas efektivitātes sistēmu izmantošanas novērtējums ir skaidrojošs apraksts, kas sagatavots saskaņā ar Ēku energoefektivitātes likuma 5.pantu un iekļauts būvprojektā saskaņā ar Ministru kabineta 2014. gada 2. septembra noteikumiem Nr.529 “Ēku būvnoteikumi” vai apliecinājuma kartē inženierbūvēm saskaņā ar 2014. gada 16. septembra Ministru kabineta noteikumiem Nr.551 “Ostu hidrotehnisko, siltumenerģijas, gāzes un citu, atsevišķi neklasificētu, inženierbūvju būvnoteikumi”. |
| **40.jautājums:**  Saskaņā ar MK noteikumiem Nr. 38 "Darbības programmas "Izaugsme un nodarbinātība" 4.1.1. specifiskā atbalsta mērķa "Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē" otrās projektu iesniegumu atlases kārtas īstenošanas noteikumi" CFLA ir jāiesniedz Pārskats (1.pielikums). Ja pareizi sapratam, tad šajā gadījumā var iztikt bez ēku energosertifikātiem. Pārskatu gatavos neatkarīgs eksperts energoefektivitātes jomā. Vai MK noteikumu Nr. 38 1.pielikumu var aizpildīt daļēji, respektīvi, sniedzot informāciju tikai par novērtētiem ražošanas procesiem, jo pasākumi vērsti uz ražošanas procesu energoefektivitātes uzlabošanu un visi vajadzīgie dati izmērīti, lai aprēķinātu ietaupījumu no pasākumu īstenošanas? |
| **Atbilde:**  Ja uzņēmumā ir ieviesta energopārvaldības sistēma, tad Jums ir jārīkojas saskaņā ar Ministru kabineta 2018.gada 16.janvāra noteikumu Nr.38 “Darbības programmas "Izaugsme un nodarbinātība" 4.1.1. specifiskā atbalsta mērķa "Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē" otrās projektu iesniegumu atlases kārtas īstenošanas noteikumi” (turpmāk – MK noteikumi) 20.punktā noteikto, t.i., Jums jāiesniedz energopārvaldības sistēmas sertifikāta kopiju un aizpildītu MK noteikumu 1.pielikumu “Pārskats par ēkas energosertifikāta aprēķinos izmantotajām ievaddatu vērtībām un ražošanas procesa novērtējums (aizpilda, ja netiek iesniegts ražošanas uzņēmuma energoaudits)” (turpmāk – Pārskats) vai rūpnieciskā energoaudita kopiju.  Ja Pārskatu izstrādā neatkarīgs eksperts energoefektivitātes jomā, tad Ēkas energosertifikāts nav nepieciešams.  Tas, vai iesniedz Ēkas energosertifikātu ir atkarīgs arī no veicamajām darbībām. Ja tiek veiktas darbības, kas ietekmē pašas ēkas energoefektivitāti (siltinātas ēkas konstrukcijas, mainīts apkures katls un tml.) tad Ēkas energosertifikāts ir obligāti iesniedzams, vai, ja tiek iesniegts rūpnieciskais energoaudits, tad būtu nepieciešams, ka tajā ir integrēts Ēkas energosertifikāts un tajā jābūt norādītām minētajām darbībām.  Ja nav paredzēti energoefektivitātes paaugstināšanas pasākumi ražošanas ēkās, tad var neaizpildīt MK noteikumu 1.pielikuma 4.-11.sadaļu.  Vēršam uzmanību, ka detalizēti ir jāaizpilda MK noteikumu 1.pielikuma 2.1.tabula, norādot katru no vairāk nekā 25 kaltēm, kā arī ražošanas ēku, biroja ēku, noliktavu, enerģijas pārvades u.c. siltumenerģijas un elektroenerģijas patēriņu atbilstoši kopējai enerģijas vai energonesēju uzskaitei. |
| **41.jautājums:**  Vēlamies saprast vai un kāda dokumentācija mums būtu jāiesniedz pašvaldību būvvaldēs.  Paredzēts:  1. Metāla ražošanas ēka- Metāla lāzergriešanas iekārtas nomaiņa: pašlaik ir divas iekārtas, kas tiks aizstātas ar vienu jaunu- energoefektīvāku, kura iekļaus abus veco iekārtu funkcijas.  2. Metāla ražošanas ēka- LED apgaismojuma uzstādīšana gan iekštelpās, gan ārtelpās.  3. Plastmasas ražošanas ēka- 2 plastmasas spiedliešanas darba galdu (tās ir iekārtas) nomaiņa- paredzēts iegādāties jaunus- energoefektīvākus.  4. Plastmasas ražošanas ēka- LED apgaismojuma uzstādīšana gan iekštelpās, gan ārtelpās.  Iekārtām nav nepieciešama pamatu izbūve/pielāgošana.  Pašreiz nav zināms vai iekārtu nomaiņas ietvaros varētu būt nepieciešama gāzes/elektro vai citu inženiertīklu pārvietošana/pielāgošana.  LED gaismekļu nomaiņas rezultātā to skaits un atsevišķos gadījumos arī izvietojums mainīsies. |
| **Atbilde:**  Atbilstoši kvalitātes kritērija Nr.4 prasībām, ja projekta ietvaros plānota būvniecība vai iekārtu uzstādīšana/modernizācija (kurai nepieciešams būvvaldes saskaņojums), projekta iesniegumam pievieno dokumentāciju atbilstoši SAM 4.1.1. otrās projektu iesniegumu atlases kārtas nolikuma 13.12.apakšpunktā noteiktajam.  Gadījumā, ja projekta ietvaros nav paredzami būvdarbi, bet veicot iekārtu un LED apgaismojuma nomaiņu var tikt skarti inženiertīkli (atbilstoši Jūsu sniegtajam plānoto darbību aprakstam tāda varbūtība pastāv), tad jāvadās atbilstoši:  - Ministru kabineta 2017.gada 9.maija noteikumiem Nr.253 “Atsevišķu inženierbūvju būvnoteikumi” (ievērojot 15.2.3.apakšpunkta prasības) (attiecināms, ja tiek veiktas darbības, kas ietekmē iekšējos inženiertīklus);  - Ministru kabineta 2014.gada 30.septembra noteikumu Nr.573 “Elektroenerģijas ražošanas, pārvades un sadales būvju būvnoteikumi” prasībām (attiecināms, ja tiek veiktas darbības, kas ietekmē elektroinstalācijas).  Attiecīgo MK noteikumu pielikumos ir veidlapu formas, kas aizpildāmas iesniedzot projektā plānotās aktivitātes saskaņošanai būvvaldē. Par detalizētu atbilstošas iesniedzamās dokumentācijas (t.sk. MK noteikumu atbilstošo pielikumu) noteikšanu lūdzam konsultēties ar attiecīgā reģiona būvvaldi.  Praktiski tas nozīmē, ka, ja, mainot iekārtas, tiek skarti gāzes pievadi vai elektroinstalācijas, t.i., gāzes vads vai iekārtas pieslēguma vieta elektrotīklam tiek mainīta uz citu (kaut vai vienas telpas ietvaros), tiek uzskatīts, ka tiek veiktas izmaiņas iekšējos inženiertīklos, un Jūsu uzņēmumam attiecīgās darbības ir jāsaskaņo ar būvvaldi.  Kā arī, ja, veicot apgaismojuma maiņu, tiek mainīta gaismekļu un slēdžu atrašanās vieta, t.i., tiek ievilkti jauni elektrotīkli (vadi), uzņēmumam attiecīgās darbības ir jāsaskaņo ar būvvaldi.  Ja secināt, ka, īstenojot projektu, būvdarbu veikšana nav nepieciešama un netiks skarti inženiertīkli, nepieciešams pievienot SAM 4.1.1. otrās projektu iesniegumu atlases kārtas nolikuma 13.12.2.apakšpunktā noteikto detalizēto iekārtas nomaiņas procesa raksturojumu, no kura nepārprotami to varētu saprast. Iekārtas nomaiņas raksturojumā norādiet informāciju par pašām iekārtām/gaismekļiem/spuldzēm, to darbību un jaudām. Sniedziet informāciju, vai iekārtu/gaismekļu nomaiņas procesā tiks skarti kādi no inženiertīkliem, norādiet kā iekārta darbosies – kur būs elektrības/gāzes pieslēgums, vai tiks izmantots tas pats pieslēgums, kas bija vecajai iekārtai, jeb nepieciešams veidot jaunus. Dažkārt iekārtu uzstādīšanai nepieciešams veikt nelielus būvdarbus telpās, attiecīgi norādiet, vai šādas darbības iekārtas uzstādīšanai ir/nav nepieciešams veikt, u.c. |
| **42.jautājums:**  Latvijā reģistrēts komersants (SIA) vēlas iesniegt projektu “4.1.1. Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē, 2. kārta” projekta ietvaros. Uzņēmumam viens no dalībniekiem ir fiziska persona, bet otrs dalībnieks ir juridiskā persona, kas ir reģistrēta ārpus Latvijas un veic savu darbību ārpus Latvijas (ārzemju juridiskai personai pieder mazāk nekā 50% no kapitāla daļām). Vai šajā gadījumā nosakot komersanta atbilstību MVU statusam jāņem vērā tikai paša komersanta pēdējā gada pārskata datus vai jāsummē ar ārzemju dalībnieka datiem? |
| **Atbilde:**  Ja Latvijā reģistrēta komersanta dalībniekam (t.sk. ārzemēs reģistrētam) dalība uzņēmumā ir 25-50%, tad MVU statusa aprēķinā piemēro paša komersanta gada pārskata datus 100% apmērā un ārzemju komersanta datus tādā % apmērā cik liela tam ir dalība. Ja ārzemju dalībniekam ir dalība mazāk par 25%, tad tā datus nav jāņem vērā MVU lieluma noteikšanā.  Papildus informācija par MVU statusa noteikšanu pieejama [Informatīvajā materiālā par mikro, mazā un vidējā uzņēmuma un grūtībās nonākuša uzņēmuma statusa noteikšanu](https://www.cfla.gov.lv/userfiles/files/info_MVU_un_GNU_noteiksana.pdf). |
| **43.jautājums:**  Ja projektā ir plānots veikt 3 aktivitātes - ražošanas ēkas siltināšana, tehnoloģiskās ražošanas iekārtas maiņa un siltumavota maiņa no dabas gāzes katla un granulu katlu. Ja ēkas siltināšana un iekārtu maiņa saskaņā ar energoauditu dos iespēju samazināt enerģijas patēriņu ~120MWh gadā, tad siltumavota maiņa dod iespēju izmantot atjaunojamos energoresursus.  Jautājums ir par to, kā tiks veikti aprēķini kvalitātes kritērijā Nr. 2 - kāds emisiju koeficients ir jāizmanto aprēķinos, lai iegūtu CO2 samazinājumu. Vai dabas gāzes koeficients 0,202 tCO2/MWh ir jāpielieto siltināšanas rezultātā gūtajam ietaupījumam vai arī to koeficientu var pielietot visam līdz šim patērētajam siltuemenrģijas apjomam, jo viss apjoms tiks saražots ar atjaunīgajiem energoresursiem?  Kas ir darāms ar faktu, ka papildus ar siltināšanas aktivitātēm iegūtajiem enerģijas ietaupījumiem, īstenojot aktivitāti "nomainīt siltumavotu uz AER", tiek iegūts nevis enerģijas, bet CO2 emisiju samazinājums. |
| **Atbilde:**  Visām uz siltumenerģijas ietaupījumu attiecināmajām aktivitātēm, ja siltumenerģijas ražošanā kā kurināmais izmantota dabas gāze, piemērojams dabas gāzes oglekļa dioksīda emisijas koeficients 0.202 kgCO2/kWh.  Kopēji projekta ietvaros ietaupījumu veidos:  1) siltumenerģijas ietaupījums, kas rodas siltinot ēku;  2) elektroenerģijas ietaupījums, kas rodas, mainot iekārtu;  3) aizstātās iepirktās dabasgāzes apjoms. |
| **44.jautājums:**  Dokumentā “SAM 4.1.1. OTRĀS PROJEKTU IESNIEGUMU ATLASES KĀRTAS PROJEKTU IESNIEGUMU VĒRTĒŠANAS KRITĒRIJU PIEMĒROŠANAS METODIKA” 5.kvalitātes kritērijā (projektam piešķirtais Kohēzijas fonda līdzfinansējums (tūkstošos euro) pret energoefektivitātes paaugstināšanas pasākumu īstenošanas rezultātā plānoto iegūto enerģijas ietaupījumu (megavatstundas) investīciju dzīves cikla garumā) norādīts, ka kritērijs nav izslēdzošs, bet 5.5. sadaļā norādīts “Saņemot 0 punktus projekta iesniegums tiek noraidīts.” – lūgums skaidrot vai kritērijs ir/nav izslēdzošs? |
| **Atbilde:**  Informējam, ka SAM 4.1.1. otrās projektu iesniegumu atlases kārtas projektu iesniegumu vērtēšanas kritēriju piemērošanas metodikā kvalitātes kritērijam Nr.5 pie 5.5.apakšsadaļas kļūdaini iekļauts teikums “Saņemot 0 punktus projekta iesniegums tiek noraidīts.”.  Kvalitātes kritērijs Nr.5 nav izslēdzošs. |
| **45.jautājums:**  SAM 4.1.1. otrās kārtas saistošo MK noteikumu (16.01.2018 Nr.38) 18.punkts un atlases kārtas nolikuma 13.1.punkts nosaka, ka ar projekta iesnieguma dokumentāciju, cita starpā, obligāti ir jāiesniedz arī ēkas energosertifikāta kopiju un pārskatu par ēkas energosertifikāta aprēķinos izmantotajām ievaddatu vērtībām. Ne MK noteikumos, ne atlases nolikumā, ne arī izstrādātajā metodikā nav atrunāti izņēmumi, kad tieši šī dokumentācija nebūtu obligāti iesniedzama.  Jautājumi:  1. Vai tiešām šādu dokumentāciju (ēkas energosertifikāts un pielikums par ievaddatu vērtībām) nepieciešams iesniegt un vai tas ir samērīgi, ja projekta iesniegumā iekļautie energopasākumi ir vērsti tikai un vienīgi ražošanas procesa energoefektivizēšanu, proti, projektā nav iekļauti pasākumi, kas attiektos uz ēkas energoefektivitātes paaugstināšanu?  2. Lūdzam skaidrot, vai gadījumā, kad projekta iesniegumā kā pasākums tiek norādīts "katla modernizācija" un energopārskatā tiek norādīts, ka katla saražotā jauda tiek 30% gadījumu patērēta ražošanas procesos un 70% ražošanas ēkas apkures nodrošināšanai (pēc katla modernizācijas energoefektivitātes paaugstināšana ir proporiconāli vērsta gan uz ražošanas procesiem, gan ēkas apkures nodrošināšanu):  - kopā ar projekta iesnieguma dokumentāciju būtu jāsniedz arī ēkas energosertifikāts un pielikums par ievaddatu vērtībām?  - vai ir saistošs MK noteikumu 36.2.apakšpunkts, kurš paredz, ka "..plānotais siltumenerģijas patēriņš rūpnieciskās ražošanas ēkas apkurei pēc energoefektivitātes paaugstināšanas pasākumu īstenošanas nepārsniedz 110 kWh/m2 gadā, ja projekta ietvaros plānots veikt šo noteikumu 25.4. apakšpunktā minētās darbības". Savukārt 25.4.apakšpunktā ir noteikts, ka "..rūpnieciskās ražošanas ēku energoefektivitāti paaugstinošas pārbūves vai vienkāršotās atjaunošanas darbu izmaksas" t.sk. ēkas inženiersistēmu atjaunošanas, pārbūves vai izveides izmaksas (25.4.2.p), kas nav "katla modernizācija"? |
| **Atbilde:**  Sniedzam apvienoto atbildi uz Jūsu iesūtītajiem jautājumiem.  Atbilstoši Ministru kabineta 2018.gada 16.janvāra noteikumiem Nr.38 “Darbības programmas "Izaugsme un nodarbinātība" 4.1.1. specifiskā atbalsta mērķa "Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē" otrās projektu iesniegumu atlases kārtas īstenošanas noteikumi” (turpmāk – MK noteikumi) un otrās projektu iesniegumu atlases kārtas nolikuma 13.11.punktam, projekta iesniegumam jāpievieno viens no šādiem dokumentu komplektiem:  a) rūpnieciskās ražošanas ēkas energosertifikāta kopiju, pārskatu par ēkas energosertifikāta aprēķinos izmantotajām ievaddatu vērtībām un ražošanas procesa novērtējumu saskaņā ar MK noteikumu 1.pielikumu vai rūpnieciskā energoaudita kopiju, kurš veikts saskaņā ar Energoefektivitātes likuma 9.panta prasībām, pārskatu par ēkas energosertifikāta aprēķinos izmantotajām ievaddatu vērtībām un ražošanas procesa novērtējumu saskaņā ar MK noteikumu 2.pielikumu (attiecināms, ja projekta iesniedzējs ir sīkais (mikro), mazais vai vidējais komersants);  b) projekta iesniegumam pievieno rūpniecisko energoauditu (kopiju), kurš veikts saskaņā ar Energoefektivitātes likuma 10. panta prasībām, pārskatu par ēkas energosertifikāta aprēķinos izmantotajām ievaddatu vērtībām un ražošanas procesa novērtējumu saskaņā ar MK noteikumu 2. pielikumu (attiecināms, ja projekta iesniedzējs ir lielais komersants);  c) energopārvaldības sistēmas (LVS EN ISO 50001:2012) vai papildinātās vides pārvaldības sistēmas sertifikāta kopija (LVS EN ISO 14001:2015) un aizpildīts MK noteikumu 1.pielikums vai rūpnieciskā energoaudita kopija (attiecināms, ja projekta iesniedzējs ir ieviesis un tajā darbojas sertificēta energopārvaldības vai vides pārvaldības sistēma).  Atsevišķi norādām, ka gadījumā, ja tiek sniegts rūpnieciskais energoaudits, tad būtu nepieciešams, ka tajā ir integrēts Ēkas energosertifikāts un tajā jābūt norādītam priekšlikumam apkures katla nomaiņai.  Ņemot vērā augstāk minēto, informējam, ka arī gadījumos, kad projekta ietvaros ir plānota tikai ražošanas iekārtu un/vai katliekārtas nomaiņa, par ēku, kurā atrodas attiecīgā nomainīt plānotā iekārta, ir jāizstrādā un projekta iesniegumam jāpievieno ēkas energosertifikāts (t.sk. ar normatīvajos aktos noteiktajiem pielikumiem).  Papildus norādām, ka veicot katliekārtas nomaiņu vienlaicīgi ir jāiesniedz:  - Apkures sistēmu un gaisa kondicionēšanas sistēmu pārbaudes akts\*  - Augstas efektivitātes sistēmu izmantošanas novērtējums\*\*  - Bīstamo iekārtu pārbaudes akti (veicams atbilstoši normatīvo aktu prasībām)\*\*\*  \*Apkures sistēmu un gaisa kondicionēšanas sistēmu pārbaudes akts veicams atbilstoši 2012.gada 6.decembra Ēku energoefektivitātes likuma 11.pantam un Ministru kabineta 2013.gada 9.jūlija noteikumu Nr.383 “Noteikumi par ēku energosertifikāciju” 7.2.punktam (atlases nolikuma 13.27.apakšpunkts).  \*\*Augstas efektivitātes sistēmu izmantošanas novērtējums saskaņā ar Ēku energoefektivitātes likumu (atjaunojamo energoresursu izmantojošu siltumenerģijas, aukstumenerģijas un elektroenerģijas ražošanas avotu iegāde un uzstādīšana pašpatēriņa nodrošināšanai) (MK noteikumu 25.9.apakšpunkts, 31.punkts, atlases nolikuma 13.26.apakšpunkts).  \*\*\*Atbilstoši 1998.gada 24.septembra likumā “Par bīstamo iekārtu tehnisko uzraudzību” 14.panta 4.punktā noteiktajam, bīstamo iekārtu valdītajam ir pienākums nodrošināt normatīvajos aktos paredzēto bīstamo iekārtu pārbaužu veikšanu. Atbilstoši Ministru kabineta 2000.gada 7.novembra noteikumu Nr.384 “Noteikumi par bīstamajām iekārtām” 2.2.apakšpunktā noteiktajam, katliekārtas ir bīstamās iekārtas un tām jāveic regulāra tehniskā uzraudzība atbilstoši Ministru kabineta 2010.gada 16.februāra noteikumu Nr.138 “Noteikumi par katliekārtu tehnisko uzraudzību” nosacījumiem.  Tāpat informējam, ka katliekārtas modernizācijas gadījumā ir jāievēro MK noteikumu 36.2.punkts, kur noteikts, ka īstenojot projektu, plānotais siltumenerģijas patēriņš rūpnieciskās ražošanas ēkas apkurei pēc energoefektivitātes paaugstināšanas pasākumu īstenošanas nedrīkst pārsniegt 110 kWh/m2 gadā. |
| **46.jautājums:**  Sagatavojot ēkas energoauditu projektu konkursam "4.1.1. Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē, 2. kārta" radās jautājums par primārās enerģijas ietaupījuma aprēķinu veicot ēkas siltināšanu un siltumavota nomaiņu, ja tiek izmantota koksne kā kurināmais.  Ekonomikas Ministrija attiecībā uz CO2 emisiju ietaupījumu skaidrojusi:  "Gadījumos, kad projekta ietvaros plānots veikt energoefektivitātes paaugstināšanas pasākumus, kā arī veikt siltumavota maiņu tādās ēkās, kurās siltumenerģijas ražošanai tiek izmantots individuāls, ar atjaunojamajiem energoresursiem darbināms siltumavots, projekta ietvaros panāktā CO2 samazinājuma aprēķinā piemērojams centralizētās siltumapgādes sistēmas CO2 emisijas faktors."  Vai Primārās enerģijas ietaupījuma aprēķināšanai šādos gadījumos jāizmanto koksnes primārās enerģijas koeficients vai cits koeficients? |
| **Atbilde:**  AER gadījumā primārās enerģijas konversijas koeficients ir 1,0. |
| **47.jautājums:**  Uzņēmumam ir vairākas darbības nozares: 38.32 “Šķirotu materiālu pārstrāde” un 22.29 “Citu plastmasas izstrādājumu ražošana”.  Lai pieradītu atbilstību apstrādes rūpniecības uzņēmuma NACE kodam – vai izdruka no uzņēmuma EDS VID sistēmas būs pietiekams pamatojums, lai pierādītu atbilstību šim kritērijam? |
| **Atbilde:**  Atbilstoši Ministru kabineta 2018.gada 16.janvāra noteikumu Nr.38 “Darbības programmas "Izaugsme un nodarbinātība" 4.1.1. specifiskā atbalsta mērķa "Veicināt efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecības nozarē" otrās projektu iesniegumu atlases kārtas īstenošanas noteikumi” (turpmāk – MK noteikumi) 11.punkta prasībām, projekta iesniedzējs ir Latvijas Republikā reģistrēts sīkais (mikro), mazais, vidējais vai lielais komersants, un viena no tā darbības nozarēm ir apstrādes rūpniecība. Vienlaicīgi jāizpildās MK noteikumu 13.punkta prasībām, kur noteikts, ka projekta iesniegumā iekļautajā rūpnieciskās ražošanas ēkā, ēku kompleksā vai ražošanas teritorijā vismaz gadu pirms projekta iesnieguma iesniegšanas sadarbības iestādē ir uzstādītas ražošanas iekārtas un ar tām vismaz vienu gadu ir veikts nepārtraukts ražošanas process.  Ņemot vērā projekta iesniedzēja pamatdarbības jomu NACE 38.32 “Šķirotu materiālu pārstrāde”, projekta iesniedzējam ir jāiesniedz detalizētu informāciju/aprakstu (t.sk. ar pamatojošiem dokumentiem) par uzņēmuma atbilstību norādītajai darbībai arī apstrādes rūpniecības sfērā NACE 22.29 “Citu plastmasas izstrādājumu ražošana” un ka tā ir veikta vismaz gadu pirms projekta iesnieguma iesniegšanas sadarbības iestādē. Iesniegtajai dokumentācijai ir jāsniedz pietiekams pamats tam, vai un kā uzņēmumā veiktā apstrādes rūpniecība (NACE 22.29 “Citu plastmasas izstrādājumu ražošana”) tiek nodalīta no uzņēmuma pamatdarbības jomas (NACE 38.32 “Šķirotu materiālu pārstrāde”).  Tikai izdruka no VID EDS sistēmas ar redzamiem darbību veidiem un to reģistrēšanas datumiem, nebūs pietiekama, lai pierādītu uzņēmuma atbilstību apstrādes rūpniecības sfērai un ka tā ir veikta vismaz gadu pirms projekta iesnieguma iesniegšanas sadarbības iestādē.  Projekta iesnieguma vērtēšanas laikā tiks vērtēta arī publiski pieejamā informācija (Lursoft, gada pārskati, u.c.), t.sk. nepieciešamības gadījumā sazinoties arī ar citām valsts iestādēm.  Uzņēmuma un projekta atbilstība MK noteikumu prasībām tiks izvērtēta projektu iesniegumu vērtēšanas laikā. |

1. [1] Lai tiktu ievērotas MK noteikumu Nr.38 32.punkta prasības, būvdarbu līgumā ir jābūt iekļautam punktam, ka tas stājas spēkā ne ātrāk kā pēc projekta iesnieguma iesniegšanas sadarbības iestādē. [↑](#footnote-ref-1)
2. **[2] Sadarbības iestāde veiks detalizētu pievienotā apraksta izvērtējumu, nepieciešamības gadījumā sazinoties ar būvvaldi un/vai veicot pārbaudi projekta īstenošanas vietā.** [↑](#footnote-ref-2)